Да вялікага свята землякі славутага першадрукара рыхтуюцца з уласцівай палачанам, так бы мовіць, крэатыўнасцю. Напрыклад, навуковая бібліятэка Полацкага дзяржуніверсітэта аб’явіла фотаконкурс на самы цікавы здымак са Скарынам. Як сёння кажуць, сэлфі. Маюцца на ўвазе помнікі і выявы асветніка. Сярод ініцыятыў цікавай падалася і наступная: у этнаграфічным музеі дзіцячага сада — школы полацкага аграгарадка Палата ўстановяць працоўную мадэль скарынаўскага друкарскага станка.